| Medaljeoversikt |
| --- |
| Friidrett |
| Konkurrerte for Bermudas flagg Bermuda |
| Para-VM i friidrett |
| Bronse | Doha 2015 | 100 m - T53 |
| Parapanamerikanske leker |
| Gull | Lima 2019 | 100 m - T53 |
| Gull | Lima 2019 | 400 m - T53 |
| Sølv | Lima 2019 | 800 m - T53 |
| Gull | Toronto 2015 | 100 m - T53 |

**Jessica Cooper Lewis** (født 3. april 1993 i Paget) er en bermudisk funksjonshemmet friidrettsutøver som konkurrerer i klassen T53, som er en av klassene for rullestolbrukere innen parafriidrett. Hun fikk bronse på 100 meter under Para-VM i 2015, og fikk tre medaljer under Parapanamerikanske leker 2019 i Lima.

Bakgrunn
--------

Hun har medfødt diastematomyeli, som er en spalting av ryggmargen. Dette har gitt henne paraplegi, som er lammelse av begge beina. Hun ble introdusert for rullestolracing da hun var 13 år gammel, og begynte med dette i 2010. Det var Ken Thom som fikk henne til å begynne med denne idretten, og han var hennes trener fram til sin død i 2017. Hun trenes nå av hans sønn, Curtis Thom, som også driver med rullestolracing.

Idrettskarriere
---------------

Lewis deltok i Parapanamerikanske leker 2011, der hun var flaggbærer under åpningsseremonien, og hun kom der på fjerdeplass på 100 og 200 meter, og femteplass på 400 meter. Året etter deltok hun i Paralympiske sommerleker 2012, og ble med det Bermudas første deltaker i et Paralympics noen sinne. Hun endte der på åttendeplass i alle de tre øvelsene hun deltok i - 100 meter, 200 meter og 400 meter.

Hun kom på åttendeplass på 100 meter under Para-VM i friidrett 2013, men ble slått ut i semifinalen på 200 meter og 400 meter. Hun satte der personlig rekord på 400 meter med tiden 1:04,78. Under Parapanamerikanske leker 2015 vant hun 100 meter i klassen T53, med ny mesterskapsrekord på 17,67 sekunder. I tillegg kom hun på femteplass på 400 meter og sjetteplass på 800 meter. Hun deltok i Para-VM i friidrett 2015, og fikk der bronse på 100 meter i klassen T53, bak Huang Lisha fra Kina og Hamide Kurt fra Tyrkia. I tillegg kom hun på fjerdeplass på 200 meter og niendeplass på 400 meter.

Lewis deltok igjen under Paralympiske sommerleker 2016 i Brasil, men nådde ikke finalen på 400 og 800 meter der. På 100 meter kom hun på sjetteplass. Året etter deltok hun i Para-VM i friidrett 2017, der hun kom på fjerdeplass på 200 meter, femteplass på 100 meter, sjuendeplass på 400 meter og niendeplass på 800 meter. 

Hun fikk tre medaljer under Parapanamerikanske leker 2019 i Peru. Hun vant 100 meter og 400 meter, og fikk sølv på 800 meter bak Yen Hoang fra USA. Der satte hun mesterskapsrekord på 100 meter med tiden 17,36 sekunder. Hun deltok også under Para-VM i friidrett 2019, der hun kom på fjerdeplass på 100 meter, åttendeplass på 400 meter og niendeplass på 800 meter.

Referanser
----------

1. ↑  Tidsskrift for Den norske legeforening - *Okkult spinal dysrafisme*, besøkt 13. desember 2019.
2. 1 2 3 4  IPC - *Jessica Cooper Lewis* Arkivert 21. september 2021 hos Wayback Machine. besøkt 13. desember 2019.
3. ↑  IPC - *Curtis Thom*, besøkt 13. desember 2019.
4. ↑  IPC - *Guadalajara 2011*, besøkt 13. desember 2019.
5. ↑  IPC - *2013 IPC Athletics World Championships Lyon*, besøkt 13. desember 2019.
6. ↑  Toronto 2015 - *Women's 100m T53*, besøkt 13. desember 2019.
7. ↑  Toronto 2015 - *Jessica Lewis*, besøkt 13. desember 2019.
8. ↑  Lima 2019 - *Result - Women's 100m T53 Final* Arkivert 13. desember 2019 hos Wayback Machine. besøkt 14. desember 2019.

Eksterne lenker
---------------

* (en) Profil og resultatoversikt hos IPC Arkivert 21. september 2021 hos Wayback Machine.
* (en) Profil hos Parapanamerikanske leker 2015